A BIZOTTSÁG HATÁROZATA
(2007. április 11.)
a 98/8/EK európai parlamenti és tanácsi irányelv 16. cikkének (2) bekezdésében említett 10 éves munkaprogram során meg nem vizsgált bizonyos hatóanyagokat tartalmazó biocid termékek forgalomba hozatali határidejének meghosszabbításáról
(az értesítés a C(2007) 1545. számú dokumentummal történt)
(Csak a francia és a lengyel nyelvű szöveg hiteles)
(2007/226/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a biocid termékek forgalomba hozataláról szóló, 1998. február 16-i 98/8/EK európai parlamenti és tanácsi irányelvre (1) és különösen annak 16. cikke (2) bekezdésére,
mivel:
(1)
A 98/8/EK irányelv (a továbbiakban: az irányelv) 16. cikke (2) bekezdésének második albekezdése és ugyanezen cikk (3) bekezdése előírja, hogy ha valamely hatóanyag értékeléséhez az előírt határidőn belül nem nyújtották be a szükséges tájékoztatást és adatokat, döntés hozható arról, hogy a hatóanyagot ne vegyék fel az irányelv I., IA. vagy IB. mellékletébe. Az ilyen döntést követően a tagállamok visszavonnak minden, az adott hatóanyagot tartalmazó biocid termékekre vonatkozó engedélyt.
(2)
Az 1896/2000/EK (2) és a 2032/2003/EK bizottsági rendeletek (3) megállapítják az irányelv 16. cikke (2) bekezdésében említett 10 éves munkaprogram első és második szakaszának végrehajtására vonatkozó részletes szabályokat. A 2032/2003/EK rendelet 4. cikkének (2) bekezdése 2006. szeptember 1-jét határozza meg azon időpontként, amelytől kezdődően a tagállamok törlik az olyan hatóanyagot tartalmazó biocid termékek engedélyeit, amelyek tekintetében nincs elfogadott bejelentés, illetve egyik tagállam sem jelezte érdekeltségét.
(3)
Az 1048/2005/EK bizottsági rendelettel (4) módosított 2032/2003/EK rendelet 4a. cikke meghatározza azokat a feltételeket, amelyek mellett a tagállamok kérelmezhetik a Bizottságtól a 4. cikk (2) bekezdésében megállapított időszak meghosszabbítását, valamint megállapítja a meghosszabbítás feltételeit.
(4)
Néhány olyan hatóanyag esetében, amelyeknek 2006. szeptember 1-jétől tilos a biocid termékekben való használata, egyes tagállamok az időszak meghosszabbítása iránti kérelmet nyújtottak be a Bizottsághoz, az érintett hatóanyagok további felhasználásának szükségességét igazoló információ kíséretében.
(5)
Lengyelország olyan információt nyújtott be, amely igazolja, hogy jelenleg nem áll rendelkezésre a ciflutrint helyettesítő megfelelő anyag, amelyet rovarirtószerként a hagyományos vagy egyéb építkezésekhez felhasznált építési faanyagok védelmére használni lehetne. Helyénvalónak tűnik rövid idővel meghosszabbítani az anyagra vonatkozó átmeneti időszakot, hogy az alternatív vegyszerekről hatékonysági adatokat adhassanak le, és a nemzeti jog alapján lehetővé váljon ezek forgalomba hozatala a lengyel piacon.
(6)
Franciaország olyan információt nyújtott be, amely igazolja, hogy tengerentúli megyéiben a lehető legtöbb lárvaölőszert engedélyezni kell annak érdekében, hogy a súlyos betegségeket terjesztő szúnyogokat irtani lehessen, és azt kérte, hogy e régiók piacain továbbra is forgalomba lehessen hozni a temefoszt. Helyénvalónak tűnik meghosszabbítani az erre az anyagra vonatkozó átmeneti időszakot addig, amíg más megfelelő szerrel nem helyettesíthető.
(7)
Franciaország olyan információt nyújtott be, amely igazolja, hogy az ammónia állat-egészségügyi biocid termékként való alkalmazásának ideiglenes fenntartása szükséges az állatok coccidia, cryptosporidium és nematódák okozta fertőzései megelőzésére. Helyénvalónak tűnik meghosszabbítani az erre az anyagra vonatkozó átmeneti időszakot addig, amíg más, az irányelv felülvizsgálati programja szerinti értékelésre bejegyzett rendelkezésre álló anyagokkal fokozatosan helyettesíthetővé nem válik.
(8)
Az ebben a határozatban előírt intézkedések összhangban vannak a Biocid Termékek Állandó Bizottsága véleményével,
ELFOGADTA EZT A HATÁROZATOT:
1. cikk
A 2032/2003/EK rendelet 4. cikkének (2) bekezdésétől eltérve az e határozat mellékletének A. oszlopában felsorolt anyagokat tartalmazó biocid termékek forgalomba hozatalát a B. oszlopában felsorolt tagállamok a C. oszlopban megállapított határidőkig engedélyezhetik, illetve a meglévő engedélyt fenntarthatják a melléklet D. oszlopában felsorolt nem helyettesíthető felhasználások tekintetében.
2. cikk
(1) A határozat 1. cikkében előírt eltéréssel élő tagállamok biztosítják a következő feltételek betartását:
a)
a további felhasználásra kizárólag azzal a feltétellel kerülhet sor, hogy a hatóanyagot tartalmazó termékeket a szándékolt nem helyettesíthető felhasználásra engedélyezik;
b)
a további felhasználás csak akkor engedélyezett, ha nincs elfogadhatatlan hatása az emberek vagy állatok egészségére és a környezetre;
c)
engedélyezés esetén meghozzák a megfelelő kockázatcsökkentő intézkedéseket;
d)
a 2006. szeptember 1. után forgalomban maradó biocid termékeket a korlátozott felhasználási feltételek feltüntetése érdekében újracímkézik;
e)
a tagállamok biztosítják, hogy adott esetben az engedélyek birtokosai vagy az érintett tagállamok törekednek az adott felhasználás tekintetében más megoldási lehetőségek felkutatására, vagy a 98/8/EK irányelv 11. cikkében megállapított eljárással összhangban benyújtandó dokumentációt legkésőbb 2008. május 14-ig elkészítik.
(2) Adott esetben az érintett tagállamok évente tájékoztatják a Bizottságot az (1) bekezdés alkalmazásáról és különösen az e) pont alapján hozott intézkedésekről.
3. cikk
Ennek a határozatnak a Francia Köztársaság és a Lengyel Köztársaság a címzettje.
Kelt Brüsszelben, 2007. április 11-én.